2 op borgtog stroop glo wéér | Netwerk24
2 op borgtog stroop glo wéér
Deur Marietie Louw-Carstens 12 Junie 2018 10:29
Twee vermeende renosterstropers wat buite Hoedspruit in Limpopo in hegtenis geneem is, was op borgtog uit weens ander misdrywe toe hulle betrap is met ’n oor en stert van ’n renoster.
Shadrack Thomas Nkuna (39), was uit op borgtog van R5 000 omdat hy glo onlangs ’n renoster in die Skukuza-omgewing in die Krugerwildtuin gestroop het toe hy op 19 Mei buite Hoedspruit in hegtenis geneem is.
Juma Lucas Baloyi (29) was uit op borgtog van R2 000 weens poging tot moord en ’n gewapende huisrooftog in Giyani toe hy saam met Nkuna deur die polisie buite Hoedspruit in hegtenis geneem is.
Die polisie het op R200 000, ’n renosteroor en -stert beslag gelê.
Kol. Moatshe Ngoepe, polisiewoordvoerder in Limpopo, sê Baloyi en Nkuna is in hegtenis geneem nadat die polisie inligting ontvang het dat hulle ’n renoster gestroop het.
Sam Judas Khosa (25) is saam met Baloyi en Nkuna in hegtenis geneem. Hy het geen vorige oortredings nie.
Die drie mans het Maandag vlugtig in die rondgaande streekhof in Hoedspruit verskyn op aanklagte van die besit van ’n bedreigde spesie.
Dit was deel van die polisie se gesamentlike Uya Pamwe-veldtog om renosterstropery te bekamp. Die polisie, weermag, die Hoedspruit-plaaswag en die gemeenskapspolisiëringsforums van Hoedspruit en Phalaborwa het ’n padblokkade op die R40 tussen Hoedspruit en Phalaborwa gehou toe die mans in hegtenis geneem is.
Baloyi, Nkuna en Khosa sal Donderdag weer in die rondgaande streekhof in Hoedspruit verskyn.
Meer oor: Limpopo | Hoedspruit | Hof | Renosterstropers
Renosterhoring: 2 mans loop hul rieme styf
Renosterwesie maak harte week